DA sê NMB-metro is ‘koalisie van korrupsie’Athol Trollip. Foto: Raahil Sain/ANA Die DA in Nelson Mandelabaai het versoek dat die metro, wat deur ŉ koalisieregering bestuur word, onder administrasie geplaas word. Athol Trollip, die DA se federale voorsitter en voormalige burgemeester van die metro, het Woensdagmiddag tydens ŉ mediakonferensie gesê die metro word deur ŉ “koalisie van korrupsie” regeer. Volgens Trollip is daar ŉ sistematiese ineenstorting van die metro en het sy party dr. Zweli Mkhize, minister van samewerkende regering en tradisionele sake, versoek om die metro onder administrasie te plaas. Trollip het ook nog strafregtelike aanklagte teen Mongameli Bobani, burgemeester, en Peter Neilson, waarnemende stadsbestuurder, aanhangig gemaak. Neilson is die vierde waarnemende bestuurder in die metro sedert September verlede jaar en volgens die DA was sy aanstelling onregmatig aangesien hy glo nie die nodige kwalifikasies of vaardighede het nie. Volgens die DA het Neilson versuim om raadslede korrek te adviseer oor hul besluit om die mandaat van die regsfirma Gray Moodliar Inc. te beëindig. Talle sake wat deur die firma hanteer is, behels die instelling van eise teen metro-amptenare en diensverskaffers wat verbind word met die metro se geïntegreerde openbare vervoerstelsel (IPTS). Trollip het gesê die besluit om die firma se mandaat te beëindig, is geneem op ŉ wyse wat nie deur die administrasie in werking gestel kon word nie. “Bobani het die nodige veranderinge aan die notule van die raad op 9 April aangebring sodat die mandaat van die genoemde firma beëindig kon word.” Volgens die DA het Neilson ook nie die raad gewaarsku dat verkwistende uitgawes van miljoene rande aangegaan sal word met die beëindiging van die firma se mandaat nie. Trollip het gesê daar is ook ŉ botsing van belange aangesien Bobani glo betrokke was by beweerde bedrog en korrupsie binne die IPTS-projek. Volgens die DA was Bobani se doel om die prokureursfirma van sy spoor af te kry terwyl hy Neilson beïnvloed het om die firma se mandaat “onwettig” te beëindig. Die DA het ook sy kommer gelug oor die metro se geldsake. “Kapitaalbesteding vir die finansiële jaar was op 9 April 2019 net 33,42% met slegs twee maande voor die einde van die finansiële jaar.” Bobani was nie onmiddellik vir kommentaar beskikbaar nie.